b"\n_START_ARTICLE_\nAbenakit\n_START_SECTION_\nHistoria\n_START_PARAGRAPH_\nAlun perin abenakit asuttivat nykyisen Mainen, Vermontin ja New Hampshiren alueita. He eliv\xc3\xa4t p\xc3\xa4\xc3\xa4asiassa maissin viljelyksell\xc3\xa4 ja talvisin hirven mets\xc3\xa4styksell\xc3\xa4. Talvella harjoitettiin kalastusta sek\xc3\xa4 makeissa ett\xc3\xa4 suolaisissa vesiss\xc3\xa4. Ennen eurooppalaisten tuloa heit\xc3\xa4 oli arviolta noin 12\xc2\xa0000. Abenakit olivat jakaantuneet it\xc3\xa4isiin ja l\xc3\xa4ntisiin heimoihin, joista t\xc3\xa4rkeimm\xc3\xa4t l\xc3\xa4nness\xc3\xa4 olivat nimelt\xc3\xa4\xc3\xa4n missiquoit ja sokokit, id\xc3\xa4ss\xc3\xa4 pagwacketit, arosaguntacookit, kemebecit ja penobscotit. Heimot olivat liitossa kesken\xc3\xa4\xc3\xa4n alun perin irokeesien uhan takia._NEWLINE_1600-luvun alussa abenakit sotivat pawtucketeja sek\xc3\xa4 mi'kmaqeja vastaan. 1660\xe2\x80\x931670-luvuilla alkoivat irokeesien h\xc3\xa4vitysretket abenakien alueelle ja osa heist\xc3\xa4 muutti Kanadaan ja Suurien j\xc3\xa4rvien suuntaan. Kanadassa olikin vuonna 1689 noin 600 abenakia, joista suuri osa oli St. Frances -joelle Qu\xc3\xa9beciin muuttaneita sokokeja. Abenakit liittoutuivat ranskalaisten kanssa irokeeseja vastaan ja vuonna 1706 St. Frances -joelle perustettiin jesuiittojen l\xc3\xa4hetysasema. Abenaqkit taistelivat irokeesien ohella my\xc3\xb6s Isoa-Britanniaa vastaan. Ensimm\xc3\xa4inen sota syttyi heid\xc3\xa4n auttaessaan pokanoketeja brittej\xc3\xa4 vastaan vuosina 1675\xe2\x80\x931678 k\xc3\xa4ydyss\xc3\xa4 sodassa. Sodan aikana britit myiv\xc3\xa4t orjaksi 900 New Hampshiressa asunutta sotaan osallistumatonta abenakia. 1600-luvulla etel\xc3\xa4st\xc3\xa4 virtasi pohjoiseen intiaaneja, joista osa sulautui abenakien heimoon. Abenakit sotivat brittej\xc3\xa4 vastaan uudestaan vuosina 1688\xe2\x80\x931699._NEWLINE_Seuraava sota brittej\xc3\xa4 vastaan alkoi 1702 ja p\xc3\xa4\xc3\xa4ttyi 1712. T\xc3\xa4ll\xc3\xa4 kertaa abenakit taistelivat ranskalaisten kanssa. Sodan aikana suuri osa Mainen abenakeista kuoli. 1700-luvulla taisteltiin viel\xc3\xa4 brittej\xc3\xa4 vastaan vuosina 1721\xe2\x80\x931727, 1745\xe2\x80\x931748 ja 1754\xe2\x80\x931760. N\xc3\xa4iden sotien aikana valtaosa abenakeista muutti Kanadaan samoille alueille, minne muuttoa oli ollut aikaisemminkin. Yhdysvaltojen vapaussodan aikana Yhdysvaltojen puolelle j\xc3\xa4\xc3\xa4neet abenakit taistelivat amerikkalaisten puolella ja Kanadan abenakit brittien puolella.\n_START_SECTION_\nNykyp\xc3\xa4iv\xc3\xa4\n_START_PARAGRAPH_\nSuuri osa Kanadan abenakeista on osittain valkoisia ja he ovat pitk\xc3\xa4lti sulautuneet ymp\xc3\xa4r\xc3\xb6iv\xc3\xa4\xc3\xa4n valtakulttuuriin. Yhdysvalloissa abenakien kulttuuri on s\xc3\xa4ilynyt paremmin. Yhdysvalloissa abenakeja el\xc3\xa4\xc3\xa4 p\xc3\xa4\xc3\xa4asiassa Mainen Oldtownin ymp\xc3\xa4rist\xc3\xb6ss\xc3\xa4 sek\xc3\xa4 Vermontin pohjoisosissa. Vain Mainen abenakeilla on virallinen intiaaniheimon status, mutta Vermontin abenakit ovat hakeneet samanlaista asemaa. Abenakeilla on yhdess\xc3\xa4 passamaquodien kanssa edustaja Mainen lains\xc3\xa4\xc3\xa4t\xc3\xa4j\xc3\xa4kunnassa.\n_START_SECTION_\nKulttuuri\n_START_PARAGRAPH_\nAbenakien wigwamit olivat usein suorakaidepohjaisia ja niiss\xc3\xa4 oli tynnyrin muotoiset katot. It\xc3\xa4iset abenakiheimot k\xc3\xa4yttiv\xc3\xa4t my\xc3\xb6s pyramidin muotoisia majoja. Abenakeilla oli saunoja, jotka olivat yleens\xc3\xa4 py\xc3\xb6re\xc3\xa4pohjaisia ja kupolin muotoisia. Ainakin l\xc3\xa4ntiset abenakiheimot olivat j\xc3\xa4rjest\xc3\xa4ytyneet patrineaalisiksi klaaneiksi. Heimop\xc3\xa4\xc3\xa4llik\xc3\xb6t valittiin kiinnitt\xc3\xa4m\xc3\xa4tt\xc3\xa4 huomiota h\xc3\xa4nen sukutaustaansa. Sodasta p\xc3\xa4\xc3\xa4tettiin heimokokouksessa, jossa my\xc3\xb6s naiset saattoivat esitt\xc3\xa4\xc3\xa4 mielipiteit\xc3\xa4\xc3\xa4n."